Na temelju članaka 7. Zakona o zakladama (»Narodne novine«, broj 106/18, 98/19), članka 35. Zakona o lokalnoj i područnoj (regionalnoj) samoupravi (»Narodne novine«, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članka 38. Statuta Grada Pule - Pola (»Službene novine», broj 7/09, 16/09, 12/11, 1/13, 2/18, 2/20, 4/21, 5/21), Gradsko vijeće Grada Pule - Pola na sjednici održanoj ------. -------- 2022., donosi sljedeću

**O D L U K U**

**o osnivanju Zaklade za sport Grada Pula-Pola**

**I OPĆE ODREDBE**

**Članak 1.**

Ovom Odlukom osniva se Zaklada za sport Grada Pula - Pola (u daljnjem tekstu: Zaklada), određuje se naziv i sjedište pravne osobe zakladnika, osobni identifikacijski broj (OIB) zakladnika, naziv i sjedište Zaklade, svrha i vrijednosti Zaklade, podaci o imovini zaklade koju je zakladnik namijenio za ostvarivanje svrhe Zaklade (osnovna imovina), način i izvori financiranja, tijela Zaklade, podupiratelji Zaklade, prestanak rada Zaklade te ostala pitanja.

**II NAZIV, SJEDIŠTE I OSOBNI IDENTIFIKACIJSKI BROJ ZAKLADNIKA**

**Članak 2.**

Naziv zakladnika je: Grad Pula - Pola.

Sjedište zakladnika je: Republika Hrvatska, 52100 Pula, Forum 1.

Osobni identifikacijski broj (OIB) zakladnika je: 79517841355.

**III NAZIV I SJEDIŠTE ZAKLADE**

**Članak 3.**

Naziv Zaklade glasi: Zaklada za sport Grada Pule.

Sjedište Zaklade je u Puli, Forum 1, 52100 Pula, Republika Hrvatska.

Zaklada je neprofitna pravna osoba bez članova.

Zaklada stječe pravnu osobnost danom upisa u Registar zaklada Republike Hrvatske.

Zaklada se osniva na neodređeno vrijeme.

**IV SVRHA I VRIJEDNOSTI ZAKLADE**

**Članak 4.**

Svrha Zaklade je promicanje i poticanje sportskih klubova na području Grada Pule iz ekipnih sportova kao i sportaša pojedinaca sa prvenstvenim ciljem postizanja vrhunskih sportskih rezultata u seniorskoj konkurenciji na domaćim i međunarodnim natjecanjima, pomaganje darovitih i perspektivnih sportaša, promicanje Grada Pule kao grada sportske izvrsnosti te podupiranje sportskih manifestacija i sportskih projekata od interesa za Grad Pulu.

Zaklada se ne osniva u cilju ostvarivanja dobiti te se sredstva ostvarena radom Zaklade moraju iskoristiti u svrhu njenog osnivanja.

Vrijednosti na kojima Zaklada temelji svoje djelovanje su poštivanje ljudskih prava i građanskih sloboda, socioekonomska pravda, uključivost, mirotvorstvo, uvažavanje različitosti, ravnopravnost te sloboda izbora i izražavanja.

Zaklada će se u svom radu voditi sljedećim načelima: solidarnost, odgovornost, otvorenost, održivost, suradnja, participacija, dijalog, transparentnost i sprječavanje sukoba interesa.

**V NAČIN DJELOVANJA ZAKLADE**

**Članak 5.**

Zaklada će djelovati na način da će svoje ciljeve provoditi u skladu s Programom rada i potrebama, uspostavljanjem visokih standarda u transparentnosti, javnosti i odgovornosti u radu.

Kriteriji, prioriteti i način dodjele sredstava Zaklade detaljno će se propisati Pravilnikom.

**VI TIJELA ZAKLADE**

**Članak 6.**

Tijela Zaklade su:

1. Upravni odbor,

2. Upravitelj

Statutom Zaklade mogu se urediti i druga tijela Zaklade.

Članovi tijela Zaklade moraju poslove voditi savjesno, u skladu s odredbama zakona, ove Odluke i drugim propisima, Statutom i drugim općim aktima Zaklade.

Rad u tijelima zaklade u pravilu je počastan i dobrovoljan, a članovi tijela Zaklade moraju poslove Zaklade voditi pozornošću urednog i savjesnog gospodarstvenika.

Član Upravnog odbora ili drugog tijela Zaklade ne smije odlučivati o pitanjima u kojima on ili s njim povezane osobe imaju imovinski interes. Pod povezanim osobama, smatraju se osobe koje su bračni ili izvanbračni drug, životni partner, srodnici po krvi u uspravnoj lozi, braća i sestre, skrbnik, partner-skrbnik djeteta te posvojitelj odnosno posvojenik te ostale fizičke i pravne osobe koje se prema drugim osnovama i okolnostima opravdano mogu smatrati interesno povezanima s članom Upravnog odbora ili drugog tijela Zaklade, osim kad se odlučuje o pitanjima ostvarivanja općekorisne ili dobrotvorne svrhe.

**Članak 7.**

Zakladom upravlja Upravni odbor koji ima predsjednika, zamjenika predsjednika i 3 (tri) člana.

Članove Upravnog odbora imenuje i razrješava Gradsko vijeće Grada Pule – Pola iz reda osoba nedvojbenoga javnog ugleda i morala u lokalnoj zajednici.

Gradsko vijeće Grada Pule – Pola će prilikom imenovanja članova Upravnog odbora Zaklade odrediti osobu predsjednika i zamjenika predsjednika.

**Članak 8.**

Upravni odbor zaklade:

- donosi statut te izmjene i dopune statuta ,

- usvaja plan rada i financijski plan za sljedeću kalendarsku godinu te izvješće o radu i financijski izvještaj za prethodnu godinu,

- odlučuje o načinu korištenja imovine,

- odlučuje o promjeni naziva, sjedišta i adrese sjedišta Zaklade,

- utvrđuje iznos za podupiratelje Zaklade,

- odlučuje o poslovanju Zaklade i načinu korištenja imovine,

- odlučuje o pokretanju, uređivanju i zatvaranju internetske stranice Zaklade,

- odlučuje o dodjeljivanju potpore Zaklade pojedinim pravnim ili fizičkim osobama,

- prati trošenje sredstava Zaklade,

- brine o imovini Zaklade i poduzima aktivnosti za njeno uvećanje (organizira dobrotvorne priredbe, prigodne lutrije, prodaje i sl.),

- podnosi potrebna izvješća nadležnim tijelima,

- odlučuje o povjeravanju i izvršavanju stručno-administrativnih poslova Zaklade,

- donosi Poslovnik o radu Upravnog odbora,

- donosi Pravilnik kojima se uređuju radni odnosi u Zakladi,

- donosi Pravilnik o kriterijima i postupku dodjele sredstava,

- obavlja i sve druge poslove vezane za upravljanje i poslovanje Zaklade, a koji sukladno odredbama ovog Statuta nisu u nadležnosti Upravitelja Zaklade.

Upravni odbor uz suglasnost zakladnika odlučuje o promjeni svrhe Zaklade, osnovne imovine, statusnim promjenama, prestanku Zaklade i raspodjeli preostale imovine.

Mandat članova Upravnog odbora Zaklade traje 4 (četiri) godine, uz mogućnost ponovnog izbora.

**Članak 9.**

Upravitelj Zaklade:

- zastupa Zakladu,

- odgovoran je za zakonitost rada Zaklade,

- vodi poslove Zaklade sukladno odlukama Upravnog odbora Zaklade,

- podnosi Upravnom odboru Zaklade prijedlog planskih i izvještajnih dokumenata,

- predlaže Upravnom odboru godišnji proračun,

- sastavlja i podnosi izvješća Upravnom odboru o stanju poslova i financijskom stanju Zaklade,

- priprema sve odluke koje donosi Upravni odbor,

- rukovodi radom Zaklade u skladu sa Zakonom, Statutom, općim aktima Zaklade, te odlukama Zakladnika i Upravnog odbora Zaklade.

Upravitelja Zaklade imenuje i razrješava Gradonačelnik Grada Pule, a mandat Upravitelja Zaklade traje 4 (četiri) godine s mogućnošću ponovnog izbora.

Upravitelj je dužan jednom godišnje izvijestiti Gradsko vijeće Grada Pule – Pola o radu Zaklade.

**Članak 10.**

Postupak imenovanja i razrješenja tijela Zaklade propisuje se statutom Zaklade.

**VII IMOVINA I FINANCIRANJE ZAKLADE**

**Članak 11.**

Osnovnu imovinu Zaklade čine novčana sredstva Grada Pule - Pola u iznosu od 35.000,00 kn (slovima: tridesetpettisuća kuna) koja trajno služi za ostvarivanje svrhe Zaklade.

Imovina Zaklade može se koristiti samo za ostvarivanje svrhe zbog koje je Zaklada osnovana.

Osnovna imovina zaklade može se uvećavati radi ostvarivanja svrhe zaklade.

**Članak 12.**

Osim osnovne imovine iz prethodnog članka, imovinu Zaklade čine i sredstva koja Zaklada stekne prikupljanjem donacija Grada Pule - Pola, članova podupiratelja Zaklade, prilozima domaćih i stranih fizičkih i pravnih osoba, te imovina iz drugih izvora, sukladno zakonu.

Grad Pula - Pola će na ime donacije Zakladi redovito godišnje izdvajati sredstva čija visina će se utvrditi kod donošenja proračuna Grada Pule - Pola.

Zbog stjecanja imovine, Zaklada može organizirati aktivnosti kao što su humanitarne i dobrotvorne priredbe i druga društvena događanja, prigodne lutrije, izrada i prodaja prigodnih tiskovina, brošura, amblema, znački te ostale slične aktivnosti.

Imovinu zaklade čini osnovna imovina navedena u aktu o osnivanju zaklade i druga imovina koju je zaklada stekla od donacija, dobrovoljnih priloga i drugih prihoda ostvarenih u skladu sa zakonom.

Imovinu zaklade čine i sredstva ostvarena iz prihoda koje je zaklada stekla od svoje imovine (najamnina, kamate, dividende, prihodi od autorskih prava, patenata, licencija, prihodi od poljodjelskog, šumskog i drugog zemljišta i slični prihodi).

Ako u obavljanju gospodarske djelatnosti zaklada ostvari višak prihoda nad rashodima, on se mora sukladno Statutu zaklade koristiti isključivo za ostvarenje svrhe zaklade.

Zaklada može stjecati i imati imovinu i u inozemstvu.

**Članak 13.**

Financijska godina Zaklade počinje 1. siječnja, a završava 31. prosinca iste godine.

Po okončanju financijske godine, Upravni odbor Zaklade dužan je podnijeti odgovarajuća izvješća, odnosno završni račun nadležnim tijelima, u skladu sa zakonom.

**VIII PODUPIRATELJI ZAKLADE**

**Članak 14.**

Zakladi mogu pristupiti, kao članovi podupiratelji, fizičke i pravne osobe, koje prihvati Upravni odbor i koji potpisom pristupnice preuzmu prava i obveze utvrđene ovom Odlukom, Statutom Zaklade te njenim drugim aktima.

Članovi podupiratelji su osobe iz prethodnog stavka koje se obvežu da će godišnje doprinositi i uplatiti u korist Zaklade:

a) pravne osobe najmanje 3.500,00 kn (slovima: tritisućepetsto kuna)

b) fizičke osobe najmanje 750,00 kn (slovima: sedamstopedeset kuna)

Zaklada svakom podupiratelju, nakon uplate, daje prigodnu zahvalnicu.

O članovima podupirateljima Zaklada vodi poseban registar.

Podupiratelji nemaju pravo sudjelovanja u podjeli ostatka stečajne ili likvidacijske mase Zaklade.

**IX PRESTANAK RADA ZAKLADE**

**Članak 15.**

Razlozi za prestanak zaklade su:

1. odluka zakladnika ili nadležnog tijela zaklade o prestanku zaklade, u skladu s aktom o osnivanju i statutom zaklade

2. statusne promjene

3. odluka suda o ukidanju zaklade

4. zaključenje stečajnog postupka

5. trajni i potpuni gubitak imovine

6. ako imovina zaklade prestane biti dostatna za trajno ispunjavanje svrhe zaklade.

U slučaju prestanka Zaklade imovina se, u skladu s aktom o osnivanju ili statutom, nakon namirenja vjerovnika i troškova likvidacijskog, sudskog i drugih postupaka predaje zakladi iste ili slične svrhe, udruzi ili ustanovi koje imaju iste ili slične ciljeve ili jedinici lokalne odnosno područne (regionalne) samouprave.

Ako se u slučaju prestanka Zaklade iz bilo kojih razloga ne može provesti postupak s imovinom Zaklade koji je zaklada odredila svojim aktom o osnivanju ili statutom, preostalu imovinu stječe jedinica lokalne samouprave na čijem je području sjedište Zaklade.

**X PRIJELAZNE I ZAVRŠNE ODREDBE**

**Članak 16.**

Za provedbu ove Odluke zadužuje se privremeni upravitelj Zaklade kojeg imenuje Gradonačelnik Grada Pule-Pola.

Privremeni upravitelj Zaklade ovlašten je zastupati Zakladu i poduzimati sve radnje do postavljanja upravitelja, u skladu sa zakonom i ovom Odlukom.

Privremeni upravitelj podnijet će se nadležnom tijelu, zahtjev za osnivanje Zaklade, u skladu sa zakonom i ovom Odlukom.

Članove Upravnog odbora Zaklade u postupku osnivanja imenuje Gradsko vijeće Grada Pule-Pola, a nakon upisa zaklade u registar zaklada članovi Upravnog odbora imenuju se u skladu s aktom o osnivanju i statutom zaklade.

**Članak 17.**

Zaklada može obavljati svoju djelatnost nakon upisa u registar zaklada.

**Članak 18.**

Izrazi koji se koriste u ovoj Odluci, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 19.**

Ova Odluka stupa na snagu osmog dana od dana donošenja i objavit će se u “Službenim novinama” Grada Pule – Pola.

KLASA:

URBROJ:

Pula, ----. -------- 2022.

**GRADSKO VIJEĆA GRADA PULE – POLA**